ธกส.โชว์กำไร5พันล้าน สนองรัฐเต็มที่หนี้เสีย5%
ธ.ก.ส. โชว์ผลงานในรอบ 7 เดือน กำไร 5,000 ล้านบาท แม้สนองนโยบายรัฐเต็มที่
2 พ.ย. 2555

ธ.ก.ส. โชว์ผลงานในรอบ 7 เดือน กำไร 5,000 ล้านบาท แม้สนองนโยบายรัฐเต็มที่ 
แจงปล่อยกู้กระตุ้นเศรษฐกิจในภาคชนบทแล้ว 8.5 แสนล้านบาท ครอบคลุมเกษตรกร 6.7 ล้านครัวเรือน มีหนี้เสียแค่ 5.37% 
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยถึงผลการดำเนินงานในรอบปีบัญชี 2555 ของ ธ.ก.ส. ในรอบ 7 เดือน (เม.ย.-ต.ค. 2555) ว่า ได้ปล่อยสินเชื่อไปแล้วจำนวน 74,979 ล้านบาท คิดเป็น 6.99% ทำให้มียอดสินเชื่อโดยรวม 850,887 ล้านบาท โดยมีเกษตรกรที่ได้รับสินเชื่อ 6.7 ล้านครัวเรือน และมีเงินฝาก 9.44 แสนล้านบาท
ปัจจุบัน ธ.ก.ส. มีสินทรัพย์รวม 1.12 ล้านบาท มีหนี้สินรวม 1.03 ล้านบาท มีรายได้จากการดำเนินงาน 3.78 หมื่นล้านบาท มีค่าใช้จ่าย 3.27 ล้านบาท และมีกำไร 5,015 ล้านบาท มีหนี้ที่ไม่ก่อให้เกิดรายได้ (เอ็นพีแอล) 5.37% ความสามารถในการทำกำไร บริหารสินทรัพย์ได้ผลตอบแทน (ROA) 0.81% อัตราเงินกองทุนต่อสินทรัพย์เสี่ยงอยู่ที่ 9.66%
สำหรับโครงการบัตรสินเชื่อเกษตรกร ธ.ก.ส.ได้อนุมัติบัตรให้เกษตรกรแล้ว 1.04 ล้านราย วงเงินสินเชื่อ 1.7 หมื่นล้านบาท โดยมีเกษตรกรใช้จ่ายผ่านบัตรแล้ว 1.97 แสนราย คิดเป็นจำนวนเงิน 1,778 ล้านบาท 
ทั้งนี้ ได้ติดตั้งเครื่องรูดบัตรอัตโนมัติให้ร้านค้าแล้ว 3,000 ร้านค้า ส่วนโครงการพักชำระหนี้เกษตรกรรายย่อยและประชาชนผู้มีรายได้น้อยที่มีหนี้คงค้างต่ำกว่า 5 แสนบาท แบ่งเป็นโครงการพักชำระหนี้ปี 2554 มีเกษตรกรใช้สิทธิเข้าร่วมโครงการ 4.03 แสนราย คิดเป็นเงิน 4.65 หมื่นล้านบาท โครงการพักชำระหนี้และลดภาระหนี้ปี 2555 มีเกษตรกรแสดงความประสงค์เข้าโครงการ 2.76 ล้านราย คิดเป็นเงิน 3.13 แสนล้านบาท
สำหรับโครงการรักษาเสถียรภาพราคาผลผลิต ได้แก่ โครงการรับจำนำข้าวเปลือก ปีการผลิต 2554/2555 มีเกษตรกรเข้าร่วมโครงการ 1.14 ล้านราย ปริมาณข้าวเปลือก 6.95 ล้านตัน จำนวนเงิน 1.18 แสนล้านบาท โครงการรับจำนำข้าวเปลือกนาปรัง (ปกติ+พิเศษ) ปี 2555 จำนวนเกษตรกร 1.02 ล้านราย ปริมาณข้าวเปลือก 13.62 ล้านตัน จำนวนเงิน 2.01 แสนล้านบาท 
โครงการจำนำมันสำปะหลัง ปีการผลิต 2554/2555 มีเกษตรกรเข้าโครงการ 2.07 แสนล้านบาท ปริมาณมันสำปะหลัง 9.73 ล้านตัน จำนวนเงิน 2.78 หมื่นล้านบาท และโครงการพัฒนาศักยภาพสถาบันเกษตรกร ในการรักษาเสถียรภาพราคายาง โดยปล่อยกู้เงินผ่านสหกรณ์ต่างๆ และองค์การสวนยาง จำนวนเงิน 1.93 หมื่นล้านบาท 
“เมื่อรวมทั้งหมด เกษตรกรได้รับประโยชน์ 2.37 ล้านราย จำนวนเงิน 3.64 แสนล้านบาท นอกจากนี้โครงการประกันภัยนาข้าว ปีการผลิต 2555 ขณะนี้มีเกษตรกรเข้าร่วมโครงการจำนวน 4.5 หมื่นราย พื้นที่ 8.65 แสนไร่ เบี้ยประกันจำนวน 111.61 ล้านบาท” นายลักษณ์ กล่าว
นอกจากนั้น ธ.ก.ส. ได้มีการน้อมนำหลักปรัชญาเศรษฐกิจพอเพียง หลักการบริหารจัดการที่ดี และความรับผิดชอบต่อสังคมมาเป็นแนวทางในการขับเคลื่อนองค์กร